Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1257/1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την παρούσα πρόταση κανονισμού του Συμβουλίου τροποποιείται το άρθρο 47α του κανονισμού (ΕΚ) αριθ. 1257/1999 του Συμβουλίου, ώστε να αποφευχθεί διαφορά μεταχείρισης μεταξύ των κρατών μελών της Κοινότητας όπως απαρτιζόταν στις 30 Απριλίου 2004 και των κρατών που προσχώρησαν την 1η Μαΐου 2004, όσον αφορά το ποσοστό συμμετοχής των γεωργο-περιβαλλοντικών χρηματοδοτικών μέτρων για τα τελευταία αυτά κράτη μέλη. Το ποσοστό αυτό θα ευθυγραμμιστεί, αρχίζοντας από την ημερομηνία προσχώρησης (1η Μαΐου 2004), με εκείνο που εφαρμόζεται στα κράτη της Κοινότητας όπως απαρτιζόταν στις 30 Απριλίου 2004.

Το προτεινόμενο μέτρο δεν συνεπάγεται επιπρόσθετες δαπάνες για τον προϋπολογισμό της Κοινότητας.

2004/0234(CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1257/1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 36 και 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα εξής:

(1) Το άρθρο 47 παράγραφος 2 δεύτερο εδάφιο τρίτη περίπτωση του κανονισμού (ΕΚ) αριθ. 1257/1999 του Συμβουλίου [1], όπως τροποποιήθηκε από τον κανονισμό (ΕΚ) αριθ. 1783/2003 [2], προβλέπει ότι η χρηματοδοτική συμμετοχή της Κοινότητας στα γεωργοπεριβαλλοντικά μέτρα μπορεί να ανέλθει έως 85% στις περιοχές που καλύπτονται από τον στόχο αριθ. 1 και 60% στις υπόλοιπες περιοχές.

[1] ΕΕ L 160 της 26.6.1999, σ. 80. Κανονισμός όπως τροποποιήθηκε τελευταία από τον κανονισμό (ΕΚ) αριθ. 583/2004 (ΕΕ L 91 της 30.3.2004, σ. 1).

[2] ΕΕ L 270 της 21.10.2003, σ. 70.

(2) Το άρθρο 47α παράγραφος 3 του κανονισμού (ΕΚ) αριθ. 1257/1999, το οποίο προβλέπει ειδικές δημοσιονομικές διατάξεις για τα κράτη μέλη που προσεχώρησαν στην Ευρωπαϊκή Ένωση την 1η Μαΐου 2004, διευκρινίζει ότι το άρθρο 47 του εν λόγω κανονισμού δεν εφαρμόζεται στη χρηματοδότηση των μέτρων που αναφέρονται στο άρθρο 47α παράγραφος 1, μεταξύ των οποίων συγκαταλέγονται τα γεωργοπεριβαλλοντικά μέτρα. Για τα μέτρα αυτά, η χρηματοδοτική συμμετοχή της Κοινότητας μπορεί να αντιπροσωπεύσει το 80% στις περιοχές που καλύπτονται από το στόχο 1 σύμφωνα με ό,τι προβλέπεται στο άρθρο 47β παράγραφος 1.

(3) Προκειμένου να αποφευχθεί η διαφορετική αντιμετώπιση των κρατών μελών της Κοινότητας με τη σύνθεσή της στις 30 Απριλίου 2004 και των κρατών μελών τα οποία προσχώρησαν την 1η Μαΐου 2004, όσον αφορά τη χρηματοδότηση των γεωργοπεριβαλλοντικών μέτρων στις περιοχές που καλύπτονται από το στόχο 1, είναι σκόπιμο να ευθυγραμμιστεί, αρχής γενομένης από την εν λόγω ημερομηνία προσχώρησης, το ποσοστό χρηματοδοτικής συμμετοχής που εφαρμόζεται για τα τελευταία αυτά κράτη μέλη με εκείνο που πρέπει να εφαρμόζεται για τα πρώτα σύμφωνα με το άρθρο 47 παράγραφος 2 δεύτερο εδάφιο τρίτη περίπτωση του κανονισμού (ΕΚ) αριθ. 1257/1999.

(4) Πρέπει να τροποποιηθεί ο κανονισμός (ΕΚ) αριθ. 1257/1999 αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 47α παράγραφος 3 του κανονισμού (ΕΚ) αριθ. 1257/1999, το στοιχείο β) αντικαθίσταται από το ακόλουθο κείμενο:

«β) το άρθρο 35 παράγραφος 1, το άρθρο 35 παράγραφος 2 δεύτερη περίπτωση, το άρθρο 36 παράγραφος 2 και το άρθρο 47, με εξαίρεση την παράγραφο 2 δεύτερο εδάφιο τρίτη περίπτωση, του παρόντος κανονισμού.»

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Μαΐου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος